Številka: 135.2024

Datum: 30. 9. 2024

**Andragoški center Republike Slovenije objavlja**

**ODPRTI** **NATEČAJ** **ZA IZBOR INOVATIVNIH OBLIKOVALSKIH REŠITEV ZA PRIPRAVO SKULPTURE ZA PRIZNANJE ACS**

1. NAZIV NAROČNIKA IN RAZPISOVALCA NATEČAJA

Andragoški center Republike Slovenije, Ambrožiča Novljana 5, 1000 Ljubljana.

# SPLOŠNA DOLOČILA IN ORGANIZACIJA

Ta javni natečaj ureja pravila in pogoje za sodelovanje udeležencev v javnem odprtem natečaju za »**za izbor**

**inovativnih oblikovalskih rešitev za pripravo skulpture za priznanje ACS«.** Organizira ga Andragoški center Republike Slovenije (ACS), Ulica Ambrožiča Novljana 5, 1000 Ljubljana (v nadaljnjem besedilu naročnik).

V tem natečaju uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

# PREDMET JAVNEGA NATEČAJA IN VRSTA NATEČAJA

Predmet javnega natečaja je izbor najboljše idejne zasnove skulpture, ki bo uporabljana kot osrednje priznanje na področju vseživljenjskega učenja (v nadaljevanju VŽU) na nacionalni ravni v posameznem letu. Stilizirana podoba idejne zasnove bo uporabljena tudi na listinah za prejemnike regijskih priznanj ACS.

# NAMEN JAVNEGA NATEČAJA

**Namen javnega natečaja** je izbor najboljše in najbolj inovativne zasnove skulpture (kipca), ki ga bo ACS podeljeval kot osrednje priznanje na področju VŽU na nacionalni ravni. Namen podeljevanja priznanja je najširši javnosti kot zgled postaviti posameznike, skupine, ustanove, podjetja in/ali lokalne skupnosti, ki v učenje in izobraževanje veliko vlagajo in zato tudi dosegajo lepe uspehe. S svojimi prizadevanji spreminjajo sebe, osebno rastejo, si zboljšujejo položaj in pozitivno vplivajo na svojo okolico – bližnje, soseščino, skupnost in celotno družbo. Priznanje bo prejel nagrajenec, katerega zgodba bo imela največji motivacijski vpliv na družbo.

Oblikovna zasnova naj odraža svež pristop v pozitivnem dojemanju VŽU kot zaželene in neizbežne stalnice življenja v sodobnem svetu. Glavni namen je nagrajevanje tistega dosežka na področju VŽU, ki je imel po oceni komisije največji vpliv na promocijo VŽU, spodbujanje k vključevanju v VŽU in ozaveščanje najširše javnosti o pomembnosti VŽU. Priznanje ACS je najvišje priznanje na nacionalni ravni za tovrstni dosežek, iskana skulptura pa naj bo njegova personifikacija.

# POGOJI ZA PRIJAVO

Na natečaju lahko sodelujejo fizične in pravne osebe, ki izpolnjujejo pogoje v razpisni dokumentaciji.

Izpolnjevanje pogojev natečajniki dokazujejo z izpolnjenim in podpisanim obrazcem AVTOR.

Vsi sodelujoči natečajniki se strinjajo s tem, da sami nosijo vse stroške priprave in predložitve prijave.

S prijavo natečajnik soglaša z vsemi pogoji tega javnega natečaja.

# SMERNICE IN OBVEZNI ELEMENTI IDEJNE ZASNOVE

## Smernice za idejno zasnovo

* Skulptura (kipec) mora biti izvirna in prvič predstavljena.
* Skulptura (kipec) mora biti poosebitev opisane idejne zasnove.
* Skulptura mora odražati idejo in navezavo na VŽU.
* Skulptura mora biti inovativna, atraktivna in privlačna na pogled.

Skulptura naj bo visoka od 20 do 30 cm ter izdelana iz trajnih, obstojnih materialov, pri čemer je izbor tehnike izdelave prepuščen presoji natečajnika. Pomembno je, da je možno izdelati serijo izdelkov z namenom kontinuitete podeljevanja priznanj v naslednjih letih.

Skulptura naj ima prostor (lahko gre za inovativno rešitev), namenjen imenu prejemnika priznanja in letnici izbora.

## 6.2. Temeljna načela pri snovanju natečajne naloge

* Zasnovati je treba idejno zasnovo, ki bo primerna za nagrajevanje tako posameznikov, skupin, ustanov, podjetji in/ali lokalnih skupnosti.
* Zaželeno je izogibanje motivom, ki se jih stereotipno povezuje z učenjem in izobraževanjem. Išče se inovativne motive in uporabo novih simbolov, ki so manj tradicionalni in bolj povezani s sodobnimi pristopi VŽU.
* Cena izdelave posamezne skulpture naj ne presega 500,00 €.

## Idejna zasnova mora obvezno vsebovati

* Podatke o avtorju.

## Podatke o predlagani skulpturi (naziv, opis idejne zasnove, mere vključno s težo, finančno oceno izdelave skulpture na kos).

## Skico skulpture na listu formata A3 in kipec (lahko maketa) ali 3D računalniški model iz katerega je viden izgled skulpture z vseh strani.

Skulptura naj ima svoje ime, ki je na področju priznanj še neuporabljeno, inovativno, »prijazno« in lahko zapomnljivo. Predlagana zasnova naj vsebuje vsebinsko obrazložitev skulpture (kaj skulptura ponazarja in kakšni so bili motivi za izbor določene zasnove) in opis izdelave skulpture.

# NATEČAJNA DOKUMENTACIJA

Natečajna dokumentacija zajema naslednje obrazce:

* Obrazec A: Avtor,
* Obrazec B: Idejna zasnova in tehnična specifikacija,
* Obvezna priloga: skica skulpture na listu formata A3 in kipec (lahko maketa) oz. 3D računalniški model, iz katerega je viden izgled skulpture z vseh strani.

Vsaka natečajna dokumentacija mora vsebovati vse predpisane sestavne dele. Vizualna prezentacija predlagane rešitve naj bo pripravljena tako, da bi jo bilo mogoče uporabiti ali prilagoditi za razstavo.

# MERILA ZA OCENJEVANJE

Naročnik bo ocenil prejete idejne zasnove, ki bodo ustrezale natečajnim pogojem, po naslednjih merilih:

* izvirnost (skulptura ni kopija ali prilagoditev že obstoječega dela),
* umetniška vrednost (skulptura spodbuja razmislek, navdihuje in vzbuja pozitivne občutke),
* vsebinska ustreznost prikaza (jasnost ideje VŽU v zasnovi skulpture),
* privlačnost (skulptura v pozitivnem smislu pritegne pozornost),
* trpežnost (skulptura je izdelana iz materialov, ki zagotavljajo stabilnost in trdnost),
* poimenovanje[[1]](#footnote-2) (izvirnost, všečnost in zgovornost imena skulpture v skladu z namenom natečaja),
* stroški izdelave (izdelava skulpture ustreza predvidenemu proračunu).

Če nobena od predloženih idejnih zasnov po oceni strokovne komisije ne izpolnjuje meril ali če obstaja drug utemeljen razlog, si komisija pridržuje pravico, da natečaj prekine ali zaključi brez izbire zmagovalca. Odločitev komisije je dokončna in ne more biti predmet pritožbe ali pravnega postopka.

# NAGRADA ZA AVTORJA IZBRANE IDEJNE ZASNOVE IN PRENOS AVTORSKIH PRAVIC

# Avtor izbrane idejne zasnove, prejme nagrado v višini 1.000,00 € v bruto znesku.

Izbrani prijavitelj bo pozvan k podpisu pogodbe za prenos materialnih avtorskih pravic v skladu z Zakonom o avtorskih in sorodnih pravicah (ZASP) (Uradni list RS, št. 16/07 – uradno prečiščeno besedilo, 68/08, 110/13, 56/15, 63/16 – ZKUASP, 59/19 in 130/22) na naročnika brez časovne in teritorialna omejitve ter izdelavo skulpture v 10 kosih. Prenos je ekskluziven. Materialne pravice bo avtor prenesel na naročnika brez omejitev. Če bo skulptura izdelana kot ulitek, kalup pripada naročniku. Moralne avtorske pravice ohrani avtor.

Če prijavitelj odstopi od izbora oz. v 8 dneh ne podpiše pogodbe, se šteje, da je odstopil od prijave in ni upravičen do nagrade. Če izbrani prijavitelj odstopi od izbora ali podpisa pogodbe, si naročnik pridružuje pravico, da nagrado za zmagovalno idejno zasnovo podeli drugemu prijavitelju po izboru naročnika.

Izbrani prijavitelj je dolžan po tem javnem natečaju izbrano skulpturo (kipec) izdelati v 10 kosih in dostaviti prvi kos naročniku najkasneje do 11. 11. 2024, ostalih devet kosov pa do konca meseca marca 2025.

# NATEČAJNI ROKI

# 

|  |  |  |
| --- | --- | --- |
| Začetek natečaja |  | Na dan objave: 30. 9. 2024 na spletni strani *www.acs.si* |
| Rok za oddajo idejnih zasnov |  | **21. 10. 2024, do 12. ure** |
| Obvestilo o izidu natečaja | predvidoma | 24. 10. 2024 |

# ROK, KRAJ IN NAČIN ODDAJE IDEJNE ZASNOVE

Naročnik bo v javnem natečaju upošteval natečajne rešitve (idejne zasnove), ki bodo prispele do roka za oddajo: do **ponedeljka, 21. 10. 2024 do 12. ure** na naslov: Andragoški center Slovenije, Ulica Ambrožiča Novljana 5, 1000 Ljubljana v vložišče (tajništvo), ne glede na način dostave (osebno, prek dostavne službe, poštna pošiljka). Natečajne rešitve prevzema **Andragoški center Slovenije, Ulica Ambrožiča Novljana 5, 1000 Ljubljana,** vsak delavnik od 8. do 15. ure oziroma na zadnji dan roka za oddajo do 12. ure.

# ZAKLJUČEK NATEČAJA

Natečajne dokumentacije obdrži naročnik v celoti.

Obvestilo o izidu natečaja bo objavljeno na spletni strani [*www.acs.si*](http://www.acs.si/) v skladu z natečajnim rokom. Natečajniki bodo o izidu obveščeni tudi po elektronski pošti.

Zoper odločitve komisije o idejnih zasnovah za skulpturo za Priznanja ACS ni pritožbe.

## Izplačilo nagrade fizični osebi

Izbrani natečajnik je upravičen do denarne nagrade v višini 1.000,00 evrov bruto bruto[[2]](#footnote-3). Nagrada predstavlja finančno priznanje. Izbrani natečajnik z naročnikom sklene pogodbo, ki je podlaga za izplačilo nagrade in ureditev avtorskih pravic.

V kolikor v skupini nastopa več avtorjev, skupina pa nima statusa pravne osebe, se nagrada izplača zastopniku, ki ga natečajnik določi v obrazcu A.

## Izplačilo nagrade pravni osebi

Izbrani natečajnik je upravičen do denarne nagrade v višini 1.000,00 evrov bruto bruto. Nagrada predstavlja finančno priznanje. Izbrani natečajnik z naročnikom sklene pogodbo, ki je podlaga za izplačilo nagrade in ureditev avtorskih pravic.

Nagrada se izplača pravni osebi, v okviru katere nastopajo avtorji posamezne natečajne naloge.

# RAZSTAVA IN OBJAVA NA SPLETNI STRANI

Naročnik si pridržuje pravico do razstavljanja natečajnih rešitev. Ob vseh natečajnih rešitvah bodo prikazana imena avtorjev, tako kot bodo navedeni v Obrazcu-A. Naročnik si pridržuje pravico, da razstavo prilagodi razmeram ali specifičnim interesom gostitelja razstave. To pomeni, da lahko zmanjša obseg razstavljenih natečajnih rešitev oz. razstavi ožji izbor prejetih predlogov.

Kraji in termini razstave bodo objavljeni na spletni strani Andragoškega centra Slovenije [(www.acs.si)](http://www.acs.si/).

V nekomercialne namene oz. za potrebe promocije lahko naročnik vse rešitve, ki jih bo ocenil kot primerne, javno in v celoti ali po delih objavi na svojih spletnih straneh ter drugih komunikacijskih kanalih. Poleg slikovnega gradiva bodo javno objavljena tudi imena in priimki natečajnikov (avtorjev) ob predhodni podaji soglasja[[3]](#footnote-4).

# ZASEBNOST IN VARSTVO PODATKOV

Naročnik se obvezuje, da bo zbrane osebne podatke varoval in uporabljal v skladu z Zakonom o varstvu osebnih podatkov (Uradni list RS, št. 94/07 – uradno prečiščeno besedilo) in Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) samo za namen, za katerega so bili pridobljeni, in jih ne bo posredoval tretjim osebam.

# DODATNE INFORMACIJE

Naročnik si pridružuje pravico do sprememb javnega natečaja, ki bodo objavljene na istem mestu kot ta javni natečaj.

Naročnik se zavezuje, da bo zainteresiranim natečajnikom na voljo za podrobnejša pojasnila glede namena in ciljev javnega natečaja, na elektronskem naslovu »matej.macek@acs.si« z zadevo »Skulptura za priznanje ACS«.

Direktorica:

Dr. Nataša Potočnik

# SEZNAM PRILOG

Priloga 1: Obrazec A – Avtor,

Priloga 2: Obrazec B – Idejna zasnova in tehnična specifikacija,

Priloga 3: Obvestilo posameznikom glede obdelave osebnih podatkov

1. Naročnik lahko v soglasju z natečajnikom spremeni poimenovanje skulpture. [↑](#footnote-ref-2)
2. Vrednost nagrade, ki presega 42 EUR, se v celoti všteva v letno davčno osnovo za odmero dohodnine. Akontacijo dohodnine bo za nagrajence, katerim se po Zakonu od dohodnini ((Uradni list RS, št. 13/11 – uradno prečiščeno besedilo, 9/12 – odl. US, 24/12, 30/12, 40/12 – ZUJF, 75/12, 94/12, 52/13 – odl. US, 96/13, 29/14 – odl. US, 50/14, 23/15, 55/15, 63/16, 69/17, 21/19, 28/19 in 66/19) vrednost nagrade všteva v davčno osnovo, skladno z veljavno davčno zakonodajo obračunal in plačal naročnik; v ta namen je nagrajenec dolžna sporočiti podatke, potrebne za obračun dohodnine. Morebitne druge davčne obveznosti ali stroški oz. druge obveznosti, povezane s prejemom nagrade, bremenijo nagrajence. [↑](#footnote-ref-3)
3. 3 Obvestilo po 13. členu Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive

   95/46/ES (Splošna uredba o varstvu podatkov). [↑](#footnote-ref-4)